	
	
	
	



(1–4-sinf oʻquvchilari uchun 4 haftalik mashgʻulotlar toʻplami)

“Kelajak soati” mashg‘ulot ishlanmalari 

      (05.10.2026)            Mavzu: “Oilamning hikmatlar sandigʻi!”

🎯 Mashg‘ulot maqsadi: 

✓Oʻquvchilarga oila aʼzolarining hayotiy tajribasi, kasb-kori va maslahatlari orqali oilaviy qadriyatlar hamda avlodlar oʻrtasidagi bogʻliqlik haqida tushuncha berish;
✓ Ertak va hayotiy voqealar orqali sabr-toqat, mehnatsevarlik va kasb sirlarini avloddan-avlodga oʻrganish muhimligini his qildirish;
✓ Katta yoshdagilarga hurmat, ularning hayotiy tajribasini qadrlash, oila aʼzolarining mehnatini anglash va minnatdorlik tuygʻularini shakllantirish;
✓ berilgan vazifani mustaqil bajarish orqali oʻquv masʼuliyatini tarbiyalash;
✓ Oiladagi suhbatdan olingan xulosalarni eslab, uni sodda va aniq tilda boshqalarga yetkazish, tinglash, umumlashtirish va taqqoslash koʻnikmalarini rivojlantirish.

📌 Kutilayotgan natijalar: 

➤ Oila aʼzosidan olingan maslahat yoki hikmatni oʻz soʻzlari bilan qayta hikoya qila olish.
➤ Turli oilalarning hikmatlarini tinglab, ular orasidagi umumiylikni (mehnatsevarlik, halollik, mehr) anglay olish.
➤ Katta avlod tajribasining qadrini tushunish va unga hurmat bilan qarash.
➤ Oʻz fikrini ogʻzaki hamda yozma/rasm shaklida ifodalay olish.

	Kerakli jihozlar

	· Elektron doska
· “Sirli buyum” oʻyini uchun 4–5 ta kichik buyum (kitob, qalam, oʻchirgʻich, daftar, qalamdon) va ularni yopish uchun mato yoki roʻmolcha 
· Fil oilasi tasviri (rasm yoki videokontent)
· Doskaga ilinadigan “Hikmatlar xaritasi” plakati (3 yoʻnalish: Maslahat,
· Kasb siri, Hayotiy saboq)
· Har bir oʻquvchi uchun kichik kartochka (hikmatni yozish yoki rasm chizish uchun)
· Rangli qalamlar
· Yakuniy refleksiya uchun oldindan tayyorlangan savolli “Hikmatli kartochka”lar



Mashgʻulot ishlanmasi (Asosiy bosqichlar)



	Vaqt
	Bosqich
	Faoliyat mazmuni

	3 daqiqa
	Diqqatni jalb qilish
(“Sirli buyum”)
	Yoʻqolgan buyum topiladi, diqqat jamlanadi.

	5 daqiqa
	Mavzuga kirish
	“Fil bolasi oilasidan nimani oʻrganadi?” savol-javob oʻtkaziladi.

	10 daqiqa
	Oiladagi suhbatni
eslash
	Oiladan eshitilgan hikmatlar “Hikmatlar xaritasi”ga joylashtiriladi va muhokama qilinadi.

	12 daqiqa
	Hikoya (“Bobomning sandigʻi”)
	Oʻqituvchi “Bobomning sandigʻi” hikoyasini ifodali oʻqib beradi; savol-javob orqali hikoyadagi hikmatlar “Hikmatlar xaritasi” bilan
bogʻlanadi.

	6 daqiqa
	“Sardorning uchta
merosi”
	Oʻquvchilar 8 ta tayyor kartochka ichidan Sardor uchun eng muhim uchta merosni tanlab, sababini izohlaydilar (1–2-sinf – rasmli kartochkalar bilan, ogʻzaki).

	7 daqiqa
	Yakunlovchi qism
(“Hikmatli
kartochkam”)
	Refleksiya: oʻquvchilar “Hikmatli kartochka”dagi savolga javob beradilar (3–4-sinf – yozma, 1–2-sinf – rasm chizib yoki ogʻzaki).

	2 daqiqa
	Uyga vazifa
	1–2-sinf: ustozga beradigan bitta qiziqarli savolni oʻylab keling! (yozish shart emas, eslab yoki rasm chizib kelsa boʻladi) –“Ustozimga savolim bor”.
3–4-sinf: sevimli kitobingizni olib keling va u haqida bir jumlalik tavsiya tayyorlang! “35 kitob – 35 tavsiya”.



Mashgʻulotning borishi

   🕓 3 daqiqa | Diqqatni jalb qilish (“Sirli buyum”)

Oʻqituvchi: - Assalomu alaykum, aziz oʻquvchilarim! Men sizlarga bir nechta buyumlarni koʻrsataman. Ularni diqqat bilan kuzating. Soʻng buyumlardan birini yashiraman. Siz qaysi buyum yoʻqolganini topasiz. Diqqatli oʻquvchilarimiz buni albatta topadi! Stol ustiga 4–5 ta buyum (masalan, kitob, qalam, oʻchirgʻich, daftar, qalamdon) qoʻyadi. Oʻquvchilarga bir necha soniya davomida ularni kuzatishni taklif qiladi. Soʻng oʻquvchilar koʻzlarini yumganda, buyumlardan birini olib qoʻyadi.
Oʻquvchilar: Koʻzlarini ochib, qaysi buyum yoʻqligini topadilar va javoblarini aytadilar.
Oʻqituvchi: - Barakalla! Haqiqiy detektiv eng kichik oʻzgarishni ham payqaydi. Bugungi mashgʻulotda ham biz diqqat bilan kuzatamiz, fikrlaymiz va sirlarni birgalikda ochamiz.

   🕓 5 daqiqa | Mavzuga kirish. “Fil bolasi oilasidan nimani oʻrganadi?”

Oʻqituvchi: Doskaga fil oilasi tasviri chiqariladi. - Bolajonlar, qaranglar, bu fil bolasi oilasi bilan turibdi.
- Sizningcha, fil bolasi hayotda kerak boʻladigan narsalarni kimdan oʻrganadi?
Oʻquvchilar: Oilasidan.
Oʻqituvchi: - Masalan, qayerdan suv topishni, xavfdan qanday saqlanishni, podadan uzoqlashmaslikni u kimdan oʻrganishi mumkin?
Oʻquvchilar: - Oilasidan!
Oʻqituvchi: - Toʻgʻri. Hayvon bolalari kattalarini kuzatib, ulardan koʻp narsani oʻrganadi. Biz-chi? Biz hayotda kerak boʻladigan narsalarni kimdan oʻrganamiz?
Oʻquvchilar: - Ota-onamizdan! - Buvi-buvamizdan! - Kattalardan!
Oʻqituvchi: - Demak, hayvonlarda ham, insonlarda ham oila tajribasi juda muhim.
- Fil bolasiga katta fil tajribasini beradi. Bizga esa oilamiz maslahat, kasb siri, tarbiya va hayotiy saboqlarni beradi. Bugun biz oilamizdagi kattalardan qanday qimmatli hikmatlarni oʻrganayotganimizni aniqlaymiz. Ayting-chi, oilangizdagi kattalar sizga qanday foydali maslahat yoki hikmatlarni oʻrgatishmoqda?
Oʻquvchilar: Navbat bilan oʻz fikrlarini aytadilar.

[bookmark: _GoBack]   🕓 10 daqiqa | Oiladagi suhbatni eslash “hikmatlar xaritasi” (“Qanot”)

Oʻqituvchi: Doskaga 3 ta yoʻnalish yozadi: «Maslahat», «Kasb siri», «Hayotiy saboq».   
Oʻqituvchi:- Uyda oila aʼzolaringiz bilan suhbatlashganda turli xil qimmatli fikrlarni eshitdingiz. Endi ularni birgalikda “Hikmatlar xaritasi”ga joylashtiramiz.
- Avval suhbat davomida eshitgan hikmatingizni eslang. U qaysi yoʻnalishga mos
keladi?
Oʻquvchilar: Oʻquvchilar oʻz hikmatini yozadi yoki 1–2-sinfda rasm orqali ifodalaydi va mos boʻlimga joylashtiradi. Masalan:
“Har kuni kitob oʻqi.”- Maslahat,
“Dehqon yerga mehr bilan qarashi kerak.” - Kasb siri,
“Qiyinchilik boʻlsa, taslim boʻlma.” - Hayotiy saboq.
Oʻqituvchi: Oʻqituvchi xaritaga qarab soʻraydi: - Qaysi boʻlimda hikmatlar koʻproq? - Nega oilangizdagi kattalar sizga aynan shunday maslahat bergan deb oʻylaysiz? - Turli oilalarning hikmatlarida qanday oʻxshashlik bor?
Oʻquvchilar: Fikr almashadilar.
Oʻqituvchi xulosasi: - Demak, oilamizdagi suhbatlar bizga oddiy gaplar emas, hayotda kerak boʻladigan bilim va tajribalarni beradi.
Bugun biz ularni tingladik, taqqosladik va maʼnosini tahlil qildik.

   🕓 12 daqiqa | Hikoya. “Bobomning sandigʻi”

Oʻqituvchi: (Hikoyani ifodali oʻqib beradi.) Sardor yozgi taʼtilni qishloqda, bobosi va buvisinikida oʻtkazayotgan edi. Bobosi Qodir ota qishloqdagi eng mohir duradgor boʻlib, uning ustaxonasidan doim yangi randalangan yogʻochning yoqimli hidi kelib turardi.
Ustaxonaning burchagida eski, oʻymakor naqshli bir sandiq turardi. Sandiq doim qulflangan boʻlardi.
– Bobojon, sandiqda nima bor? Xazinami? – deb soʻradi Sardor bir kuni.
– Ha, xazina, – deb jilmaydi bobosi. – Lekin bu sandiq uchta kalit bilan ochiladi. Kalitlarni yoz davomida oʻzing topasan.
Ertasi kuni bobosi Sardorga kichkina kursi yasashni oʻrgata boshladi. Sardor shoshib, taxtani darrov arralamoqchi boʻldi.
– Shoshma, – dedi bobosi. – Ustalarning bir siri bor: “Yetti oʻlchab, bir kes”.
Avval yaxshilab oʻlcha, keyin kes. Shoshgan odam yogʻochni ham, mehnatini ham isrof qiladi.
Sardor taxtani qayta-qayta oʻlchadi. Bu – birinchi kalit edi.
Bir hafta oʻtib kursi tayyor boʻldi. Ammo uning bir oyogʻi kalta chiqib, kursi likillab qoldi. Sardorning koʻzlari yoshlandi:
– Men hech narsani eplay olmayman!
Shunda buvisi uning boshini silab dedi:
– Bolam, bobong ham birinchi kursisini qiyshiq yasagan. Xato qilish uyat emas, uni tuzatmaslik uyat. Boshlagan ishingni oxiriga yetkaz.
Sardor kursining oyogʻini qayta tekisladi. Endi kursi mustahkam turardi. Bu – ikkinchi kalit edi.
Kunlarning birida qoʻshni Halima xola buyurtma qilgan javonini olgani keldi va bobosiga pul uzatdi. Sardor pulni sanab, xola adashib ortiqcha berganini payqadi.
U bir oz ikkilandi, soʻng xolaning ortidan yugurib borib, ortiqcha pulni qaytardi.
– Barakalla, oʻgʻlim! Halol bola ekansan, – dedi xola.
Kechqurun bobosi Sardorni quchoqlab: – Mana, uchinchi kalitni ham topding, – dedi.
Yozning oxirgi kuni bobosi sandiqni ochdi. Sardor hayajon bilan ichkariga qaradi. U yerda oltin ham, kumush ham yoʻq edi. Sandiqda eski bir randa va sargʻaygan qalin daftar yotardi.
– Bu randa menga otamdan, otamga esa uning otasidan qolgan, – dedi bobosi.
– Bu daftarga esa oilamizning har bir avlodi oʻz hikmatini yozib qoldirgan. Mana, qara: “Yetti oʻlchab, bir kes”, “Boshlagan ishingni oxiriga yetkaz”, “Halollik – eng katta boylik”.
– Demak, uchta kalit – sabr, mehnat va halollik ekan-da! – dedi Sardor.
– Topding, – dedi bobosi. – Asl xazina – oltin emas, avloddan avlodga oʻtib kelayotgan hunar va hikmatdir. Endi bu daftarga sen ham oʻz hikmatingni yoz.
Sardor qalamni olib, daftarning yangi sahifasiga chiroyli qilib yozdi: “Xato qilish uyat emas, uni tuzatmaslik uyat”.
Oʻqituvchi: - Hikoya sizga yoqdimi? Keling, uni birga muhokama qilamiz.
- Sardor sandiqda nima bor deb oʻylagan edi? Aslida undan nima chiqdi?
- Bobosi Sardorga qaysi kasb sirini oʻrgatdi?
- Kursi likillab qolganda buvisi qanday maslahat berdi?
- Sardor ortiqcha pulni qaytarganda qanday fazilatini koʻrsatdi?
- Hikoyadagi uchta hikmatni “Hikmatlar xaritasi”ning qaysi boʻlimlariga joylashtirgan boʻlardingiz?
Oʻquvchilar savollarga javob beradilar:
“Yetti oʻlchab, bir kes” – Kasb siri,
“Boshlagan ishingni oxiriga yetkaz” – Maslahat,
“Halollik – eng katta boylik” – Hayotiy saboq.
Oʻqituvchi Xulosasi: - Sardorning oilasi unga eng qimmatli xazinani – hunar, maslahat va hayotiy saboqni berdi. Har birimizning oilamizda ham shunday “hikmatlar sandigʻi” bor.

   🕓 6 daqiqa | “Sardorning uchta merosi”

Oʻqituvchi: - Tasavvur qiling, Sardor bugun sinfimizga mehmon boʻlib keldi. U bobosining sandigʻidan faqat 3 ta narsani oʻzi bilan olib kela oladi.
- Doskada 8 ta kartochka bor: bobosining randasi, hikmatlar daftari, “Yetti oʻlchab, bir kes”, “Boshlagan ishingni oxiriga yetkaz”, sabr, mehnatsevarlik, halollik, oʻymakor sandiq.
Keling, Sardorga yordam beramiz. Qaysi uchtasini tanlagan boʻlardingiz?
Har bir oʻquvchi 3 ta merosni tanlaydi (1–2-sinf oʻquvchilari rasmli kartochkalarni koʻrsatib, tanlovini ogʻzaki aytadi).
Oʻqituvchi:- Nega aynan shu uchtasini tanladingiz?
Oʻquvchilar: tanlovini bir-biriga aytadilar. 2–3 nafar oʻquvchi oʻz fikrini sinf bilan boʻlishadi.
Oʻqituvchi Xulosasi: - Sardor bobosi va buvisidan olgan bilim, hunar va oʻgitlarni qadrladi. Sandiqning oʻzi emas, undagi hikmatlar qimmatli ekan. Demak, haqiqiy meros, pul yoki buyum emas, bizga oʻrgatilgan yaxshi bilim, hunar va fazilatdir.

   🕓 7 daqiqa | Refleksiya. “Hikmatli kartochkam”

Oʻqituvchi: - Bugun biz oilamizning “Hikmatlar sandigʻi”ni toʻldirdik. Har bir oila oʻziga xos maktab ekan. Endi har biringizga bittadan “Hikmatli kartochka” beraman. Kartochkadagi savolga javob berib, bugungi mashgʻulotdan oʻzingiz uchun bitta xulosa olasiz.
Oʻquvchilar kartochkani toʻldirishadi (3–4-sinf – yozma, 1–2-sinf – savolga mos rasm chizib, javobini ogʻzaki aytadi). 2–3 nafar oʻquvchi oʻz xulosasini sinf bilan boʻlishadi.

   🕓 2 daqiqa | Uyga vazifa
Oʻqituvchi: - Kelasi haftaga tayyorgarlik koʻring.
1–2-sinf oʻquvchilari: ustozga beradigan bitta qiziqarli savolni oʻylab keling – “Ustozimga savolim bor” (yozish shart emas, eslab kelsangiz yoki rasm chizib kelsangiz ham boʻladi).
3–4-sinf oʻquvchilari: oʻqigan sevimli kitobingizni olib keling va u haqida 1 jumlalik tavsiya tayyorlang – “35 kitob – 35 tavsiya”.
